በአስቸኳይ የተጠራው ፓርላማ አዋጆችን አፅድቆ ተበተነ
ከዕረፍት ላይ በአስቸኳይ የተጠራው የሕዝብ ተወካዮች ምክር ቤት ስድስት አዋጆችንና የፌዴራል ጠቅላይ ፍርድ ቤት ዳኞች ሹመትን አፅድቆ ተበተነ፡፡ምክር ቤቱ ሰኔ 30 ቀን 2008 ዓ.ም. የሥራ ዘመኑን ጨርሶ የተበተነ ቢሆንም አፈጉባዔ አባዱላ ገመዳ ከሳምንት በፊት በብሔራዊ ቴሌቪዥን ባስነገሩት ማስታወቂያ የምክር ቤቱ አባላት ማክሰኞ ሐምሌ 19 ቀን 2008 ዓ.ም. በአስቸኳይ እንዲሰበሰብ ጥሪ አድርገው ነበር፡፡በዚሁ መሠረት የተሰበሰበው ምክር ቤቱ የፌዴራል ገቢ ግብር አዋጅን፣ የታክስ አስተዳደር አዋጅን፣ የንግድ ምዝገባና ፈቃድ ረቂቅ አዋጅን፣ የጂኦተርማል ሀብት ልማት ረቂቅ አዋጅን፣ የፌዴራል ዋና ኦዲተር መሥሪያ ቤት ማቋቋሚያ አዋጅን ያፀደቀ ሲሆን፣ ለጠቅላይ ፍርድ ቤት የ16 ዳኞች ሹመትንም አፅድቋል፡፡የገቢ ግብር አዋጁ ከሐምሌ 1 ቀን 2008 ዓ.ም. ጀምሮ ተግባራዊ እንዲሆን የተወሰነ በመሆኑ፣ የተቀጣሪዎች የሐምሌ ወር ደመወዝ ላይ ማሻሻያው መታየት ይኖርበታል፡፡ የንግድ ምዝገባ አዋጁ የፍራንቻይዝ ንግድን የሚፈቅድ ሲሆን ብቸኛ አስመጪነትን ይከለክላል፡፡ ጠቅላይ ሚኒስትር ኃይለ ማርያም ደሳለኝ ለጠቅላይ ፍርድ ቤት እንዲሾሙ ያቀረቧቸው ዳኞች ሹመት ፀድቋል፡፡ በጠቅላይ ሚኒስትሩ ከቀረቡትና በምክር ቤቱ ሹመታቸው ከፀደቀላቸው 16 ዳኞች መካከል ሰባቱ ሴቶች ናቸው፡፡